KOMISSION PÄÄTÖS,

tehty 20 päivänä maaliskuuta 1996,

Yhdistyneen kuningaskunnan kivihiiliteollisuudelle myöntämän tuen hyväksymisestä (Ainoastaan englanninkielinen teksti on todistusvoimainen) (96/514/EHTY)

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen,

ottaa huomioon jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28 päivänä joulukuuta 1993 tehdyn komission päätöksen N:o 3632/93/EHTY (1),

sekä katsoo, että

I

Yhdistynyt kuningaskunta ilmoitti 7 päivänä marraskuuta 1995 päivätyllä kirjeellä päätöksen N:o 3632/93/EHTY 9 artiklan 1 kohdan mukaisesti komissiolle tuesta, jonka se aikoo myöntää kivihiiliteollisuudelle varainhoitovuonna 1996/97. Yhdistynyt kuningaskunta toimitti 25 päivänä tammikuuta 1996 päivätyllä kirjeellä myös komission vaatimat lisätiedot,

Päätöksen N:o 3632/93/EHTY mukaisesti komission on tehtävä päätös seuraavista varainhoitovuodeksi 1996/97 ilmoitetuista rahoitustoimenpiteistä:

- 37 miljoonan Englannin punnan maksu uudelleenjärjestelyohjelman tarpeellisiksi tekemiä, poikkeuksellisia sosiaaliturvamaksuja varten,

- 115 miljoonan Englannin punnan maksu eläkemaksuja varten,

- British Coal Corporationin entisille työntekijöille ja heidän huollettavilleen hiileen ja savuttomaan polttoaineeseen annettavia polttoaine-etuja tai joissakin tapauksissa luontoissuorituksia varten tarkoitettu 90 miljoonan Englannin punnan maksu, joka itse asiassa tarkoittaa komission päätöksellä 90/634/EHTY (2) alun perin hyväksytyn, mutta yhtiön yksityistämisen seurauksena peruuntuneen 2 000 miljoonan Englannin punnan määrärahan hyväksymistä uudelleen,

- 35 miljoonan Englannin punnan maksu yhtiössä työskentelystä työntekijöille aiheutuneiden vammojen ja terveyshaittojen korvaukseksi,

- 95 miljoonan Englannin punnan maksu yksityistämistä edeltäneen kaivostoiminnan ympäristölle aiheuttamien vahinkojen kattamiseksi,

- 6 miljoonan Englannin punnan maksu British Coal Corporationin yksityistämistä seurannutta hajoamista edeltävien jäännöstoimintojen kustannusten kattamiseksi.

Rahoitustoimenpiteet, jotka Yhdistynyt kuningaskunta aikoo kivihiiliteollisuuden hyväksi toteuttaa, kuuluvat päätöksen N:o 3632/93/EHTY 1 artiklan 1 kohdan soveltamisalaan. Komission on siten kyseisen päätöksen 9 artiklan 4 kohdan mukaisesti tehtävä päätös siitä, ovatko toimenpiteet päätöksessä asetettujen tavoitteiden ja vaatimusten mukaiset ja yhteismarkkinoiden moitteettomaan toimintaan soveltuvat.

II

Komissio hyväksyi päätöksellä 94/574/EHTY (3) Yhdistyneen kuningaskunnan hallituksen 30 päivänä maaliskuuta 1994 päivätyllä kirjeellä ilmoittaman uudenaikaistamis-, järkeistämis- ja uudelleenjärjestelysuunnitelman päätöksessä N:o 3632/93/EHTY määrättyjen yleisten ja erityisten tavoitteiden mukaiseksi.

Suunnitelman ensisijaisena tavoitteena on Yhdistyneen kuningaskunnan kivihiiliteollisuuden saattaminen täysin kilpailukykyiseksi kansainvälisillä markkinoilla vallitsevien kivihiilen hintojen kanssa sekä British Coal Corporationin yksityistäminen. Kyseisen tavoitteen saavuttamiseksi teollisuuden on täytynyt nopeuttaa uudelleenjärjestelyohjelmaa, joka on johtanut useiden tuotantoyksiköiden sulkemiseen.

Kivihiiliteollisuusasetukselle annettiin 5 päivänä heinäkuuta 1994 hallitsijan vahvistus. Asetuksessa määritellään brittiläisen kivihiiliteollisuuden uusi sääntelyjärjestelmä, jolla mahdollistetaan British Coal Corporationina tunnetun julkisyhteisön kivihiilikaivostoimintojen täydellinen yksityistäminen sekä määrätään julkisen sektorin viraston, Coal Authorityn, perustamisesta, joka on vastuussa oikeuksien ja työlupien myöntämisestä tähän asti British Coal Corporationin omistuksessa olevaan työstämättömään kivihiileen ja työstämättömiin kivihiilikaivoksiin Yhdistyneessä kuningaskunnassa.

Yhdistyneen kuningaskunnan hallitus pyysi 14 päivänä huhtikuuta 1994 ostotarjouksia seuraajayrityksille, joille kaikki British Coal Corporationin kivihiilikaivostoiminnot oli tarkoitus siirtää, ja tuolloin suljetuille kaivoksille. Seuraajayritysten, joihin kivihiilikaivostoiminnot oli siirretty, myyminen kolmelle yksityisen sektorin yritykselle [Mining (Scotland) Limited, RJB Mining plc ja Celtic Energy Limited] saatettiin päätökseen 31 päivänä joulukuuta 1994. Lisäksi myytiin kaksi suljettua kaivosta omistavaa yritystä: toinen Goitre Tower Anthracite Limitedille 22 päivänä joulukuuta 1994 ja toinen Coal Investments plc:lle 24 päivänä huhtikuuta 1995.

Yhdistyneen kuningaskunnan kivihiiliteollisuus koostuu nyt ainoastaan yksityisyrityksistä, jotka eivät saaneet tukea päätöksen N:o 3632/93/EHTY 3, 4, 6 ja 7 artiklan perusteella 31 päivän maaliskuuta 1995 jälkeisenä ajanjaksona.

Tämän ilmoituksen soveltamisalaan kuuluvaa tukea aikaisempien kausien kulujen kattamiseksi (päätöksen 5 artikla) maksetaan ainoastaan British Coal Corporationin entisille työntekijöille suoraan tai kivihiiliteollisuuden eläkesäätiöille tai julkisen sektorin virastoille, erityisesti Coal Authoritylle ja British Coal Corporationille, ja ainoastaan yksityistämistä edeltäneiltä ajanjaksoilta aiheutuvien aikaisempien kausien kuluista.

III

Tuki British Coal Corporationin kaivosten uudelleenjärjestelystä ja sulkemisesta aiheutuvien poikkeuksellisten sosiaaliturvamaksujen kattamiseksi vastaa Corporationin ja hallituksen velvoitetta maksaa korvaus Yhdistyneen kuningaskunnan kivihiiliteollisuuden uudelleenjärjestelyn, järkeistämisen ja uudenaikaistamisen vuoksi työttömiksi jääneille tai muihin kaivoksiin siirretyille työntekijöille. Näiden kulujen kattamiseksi Yhdistyneen kuningaskunnan hallitus aikoo maksaa 37 miljoonaa Englannin puntaa varainhoitovuonna 1996/97. Nämä rahoitustoimenpiteet vastaavat Yhdistyneen kuningaskunnan kivihiiliteollisuuden uudelleenjärjestelystä, järkeistämisestä ja uudenaikaistamisesta aiheutuneita velvoitteita, eikä niiden siksi voida katsoa liittyvän tavanomaiseen tuotantoon (aikaisempien kausien kulut).

Päätöksen N:o 3632/93/EHTY 5 artiklan mukaisesti tätä päätöksen liitteessä täsmällisesti mainittua tukea, joka koskee ennen lakisääteistä eläkeikää eläkkeelle siirrettyjen työntekijöiden sosiaaliturvamaksuista aiheutuvia kustannuksia, muille uudelleenjärjestelyn ja järkeistämisen seurauksena työttömiksi jääneille työntekijöille maksettavia poikkeuksellisia kustannuksia sekä muiden kuin lakisääteisten eläkkeiden ja maksujen suorittamista uudelleenjärjestelyn ja järkeistämisen seurauksena työttömiksi jääneille työntekijöille sekä niihin jo ennen uudelleenjärjestelyä oikeutetuille työntekijöille, voidaan pitää yhteismarkkinoille soveltuvana siltä osin kuin maksettu summa ei ylitä kustannuksia.

IV

Tuki British Coal Corporationin työntekijöiden eläkemaksuja ja muita eläkejärjestelyjä varten vastaa Corporationin velvoitteita noin 600 000 jäsenen eläkkeiden osalta siltä työssäoloajalta, jonka he olivat Corporationin palveluksessa. Näiden maksujen kattamiseksi Yhdistyneen kuningaskunnan hallitus aikoo maksaa 115 miljoonaa Englannin puntaa varainhoitovuonna 1996/97. Nämä rahoitustoimenpiteet vastaavat Yhdistyneen kuningaskunnan kivihiiliteollisuuden uudelleenjärjestelystä, järkeistämisestä ja uudenaikaistamisesta aiheutuneita velvoitteita, eikä niiden siksi voida katsoa liittyvän tavanomaiseen tuotantoon (aikaisempien kausien kulut). Vastuu niiden British Coal Corporationin työntekijöiden eläkkeistä, jotka jatkoivat työskentelyä yksityistämisen jälkeen perustetuissa yrityksissä, yksityistämisen jälkeisen eläkkeeseen oikeuttavan jakson osalta kannetaan erillisillä, koko teollisuudenalan laajuisilla uusien yritysten täysin rahoittamilla eläkeohjelmilla.

Päätöksen N:o 3632/93/EHTY 5 artiklan mukaisesti tätä päätöksen liitteessä täsmällisesti mainittua tukea, joka koskee ennen lakisääteistä eläkeikää eläkkeelle siirrettyjen työntekijöiden sosiaaliturvamaksuista aiheutuvia kustannuksia sekä muiden kuin lakisääteisten eläkkeiden ja maksujen suorittamista uudelleenjärjestelyn ja järkeistämisen seurauksena työttömiksi jääneille työntekijöille ja työntekijöille, jotka olivat oikeutettuja kyseisiin maksuihin ennen uudelleenjärjestelyä, voidaan pitää yhteismarkkinoille soveltuvana siltä osin kuin maksettu summa ei ylitä kustannuksia.

V

Tuki entisille työntekijöille ja heidän huollettavilleen hiileen tai savuttomaan polttoaineeseen annettavia polttoaine-etuja tai tietyissä tapauksissa luontoissuorituksia varten vastaa British Coal Corporationin kaivosteollisuuden ammattiliittojen kanssa tekemien sopimusten velvoitteita. Yksityistämisen jälkeen perustetut yritykset ovat yksityistämisestä lähtien täyttäneet velvoitteen toimittaa polttoainetta niiden palvelukseen siirretyille British Coal Corporationin työntekijöille. Täyttääkseen velvoitteet toimittaa polttoainetta British Coal Corporationin eläkkeelle siirretyille tai työttömiksi jääneille entisille työntekijöille ja heidän huollettavilleen Yhdistyneen kuningaskunnan hallitus aikoo maksaa 90 miljoonaa Englannin puntaa varainhoitovuonna 1996/97. Tämä tuki katettiin alun perin päätöksellä 90/634/EHTY hyväksytyllä 2 000 miljoonan Englannin punnan määrärahalla. British Coal Corporationin sisäinen määräraha siirrettiin takisin hallitukselle yksityistämistilanteessa; näin ollen se peruuntui ja eri summat oli hyväksyttävä uudelleen yksityistämisen jälkeisille varainhoitovuosille.

Nämä rahoitustoimenpiteet vastaavat toimitusvelvoitteita Yhdistyneen kuningaskunnan kivihiiliteollisuuden uudelleenjärjestelyn, järkeistämisen ja uudenaikaistamisen vuoksi eläkkeelle siirretyille tai työttömiksi jääneille työntekijöille tai heidän huollettavilleen, eikä niiden siksi voida katsoa liittyvän tavanomaiseen tuotantoon (aikaisempien kausien kulut).

Päätöksen N:o 3632/93/EHTY 5 artiklan mukaisesti tätä päätöksen liitteessä täsmällisesti mainittua tukea, joka koskee ilmaisen kivihiilen toimittamista uudelleenjärjestelyn ja järkeistämisen seurauksena työttömiksi jääville työntekijöille, voidaan pitää yhteismarkkinoille soveltuvana siltä osin kuin maksettu summa ei ylitä kustannuksia.

VI

Tuki British Coal Corporationin entisille työntekijöille yhtiössä työskentelystä aiheutuneista vammoista ja terveyden vahingoittumisesta maksettavien korvausten kattamiseksi vastaa Corporationin velvoitteita maksaa korvaus työntekijöiden Corporationin palveluksessa ollessa yhtiössä työskentelystä aiheutuneista vammoista ja terveyden vahingoittumisesta ennen yksityistämistä. Yksityistämisen jälkeen perustettujen yhtiöiden on otettava täysi vastuu kyseisen päivämäärän jälkeen sattuneista onnettomuuksista. Korvaukseksi British Coal Corporationin entisille työntekijöille yhtiössä työskentelystä aiheutuneista vammoista ja terveyden vahingoittumisesta yksityistämistä edeltävältä työssäoloajalta Yhdistyneen kuningaskunnan hallitus aikoo maksaa 35 miljoonaa Englannin puntaa varainhoitovuonna 1996/97.

Koska näiden rahoitustoimenpiteiden edunsaajat ovat työttömiksi jääneitä, eläkkeelle jääneitä tai yksityisyritysten palvelukseen siirrettyjä työntekijöitä, kyseinen tuki on tästä johtuen tarkoitettu kivihiiliteollisuuden uudenaikaistamisesta, järkeistämisestä ja uudelleenjärjestelystä aiheutuvien kustannusten kattamiseksi eikä se liity tavanomaiseen tuotantoon.

Päätöksen N:o 3632/93/EHTY 5 artiklan mukaisesti tätä päätöksen liitteessä täsmällisesti mainittua tukea, joka koskee jäännöskustannuksia entisten kaivostyöntekijöiden sairausvakuutusten kattamiseksi, voidaan pitää yhteismarkkinoille soveltuvana siltä osin kuin maksettu summa ei ylitä kustannuksia.

VII

Tuki, jonka Yhdistynyt kuningaskunta aikoo myöntää Coal Authoritylle ja/tai siirtymäkauden ajan British Coal Corporationin jäljellä olevalle osalle, kattaa British Coal Corporationin yksityistämistä edeltäneen kaivostuotantotoiminnan ympäristölle aiheuttamista vahingoista aiheutuneet kustannukset. Osa näistä kuluista koskee sortumien maanpinnalle aiheuttamia vahinkoja. Muihin kuluihin kuuluu hylättyjen louhintapaikkojen ja kaatopaikkojen kunnostaminen, metaanin poistaminen ja veden pumppaaminen vanhoista kaivoksista. British Coal Corporationin seuraajayhtiöt ovat vastuussa niille siirrettyjen varantojen tai kaivosten työstämiseen liittyvistä velvoitteista, koska tämä on yksi niiden toimiluvissa niille määritellyistä vastuualueista.

Yksityistämistä edeltäneistä kaivostoiminnoista aiheutuvien kustannusten kattamiseksi Yhdistyneen kuningaskunnan hallitus aikoo maksaa 95 miljoonaa Englannin puntaa varainhoitovuonna 1996/97.

Tämän vuoksi kyseinen tuki on suunniteltu kattamaan kivihiiliteollisuuden uudenaikaistamisesta, järkeistämisestä tai uudelleenjärjestelystä aiheutuvat kulut, jotka eivät liity tavanomaiseen tuotantoon (aikaisempien kausien kulut). Päätöksen N:o 3632/93/EHTY 5 artiklan mukaisesti tätä päätöksen liitteessä täsmällisesti mainittua tukea, joka koskee uudelleenjärjestelystä johtuvaa kaivosturvallisuuden vuoksi tehtävää lisätyötä, kaivostyön vaurioita, jos ne johtuvat aikaisemmin käytössä olleista louhinta-alueista, sekä jäännöskorvauksia vedenjakelusta ja jätevesihuollosta vastaaville järjestöille, voidaan pitää yhteismarkkinoille soveltuvana siltä osin kuin maksettu summa ei ylitä kustannuksia.

VIII

Tuki British Coal Corporationin jäännöstoiminnoista yksityistämisen ja Corporationin hajoamisen välillä aiheutuvien kulujen kattamiseksi vastaa Corporationin velvoitetta tiettyjen tavanomaiseen tuotantoon liittymättömien jäännöstoimintojen kattamiseen, kuten Corporationin jäännösomaisuuden ja -sitoumusten hallinta ja luovutus ajanjaksona joulukuuhun 1997 saakka, jäljellä olevien tytäryhtiöiden yksityistäminen, erityisesti kyseisten tytäryhtiöiden myyntitulojen verot, velvoitteet tiettyjen meneillään olevien tutkimusohjelmien loppuun saattamiseen, Corporationin vastuu suhteessa tiettyihin sitä vastaan nostettuihin oikeustoimiin (muut kuin toimet korvausten saamiseksi yhtiössä työskentelystä aiheutuneista vammoista ja terveyden vahingoittumisesta) sekä lopuksi Coal Authoritylle aiheutuvat kustannukset kivihiilivaroihin kaivostyön päättymisen jälkeen pääsyn takaavista toiminnoista.

Näiden jäännöstoimintojen kattamiseksi Yhdistyneen kuningaskunnan hallitus aikoo maksaa 6 miljoonaa Englannin puntaa varainhoitovuonna 1996/97.

Nämä rahoitustoimenpiteet vastaavat Yhdistyneen kuningaskunnan kivihiiliteollisuuden uudelleenjärjestelyn, järkeistämisen ja uudenaikaistamisen tarpeellisiksi tekemiä velvoitteita, eikä niiden siksi voida katsoa liittyvän tavanomaiseen tuotantoon (aikaisempien kausien kulut).

Päätöksen N:o 3632/93/EHTY 5 artiklan mukaisesti tätä päätöksen liitteessä täsmällisesti mainittua tukea, joka koskee kaivostyön päättymisen jälkeen kivihiilivaroihin pääsyn takaamisen liittyvistä hallinnollisista, oikeudellisista ja verotuksellisista määräyksistä ja kuluista aiheutuvia jäännöskustannuksia, voidaan pitää yhteismarkkinoille soveltuvana siltä osin kuin maksettu summa ei ylitä kustannuksia.

IX

Kivihiiliteollisuusasetuksella 1994 Yhdistyneen kuningaskunnan kivihiiliteollisuudelle perustetun uuden sääntelyjärjestelmän osalta Yhdistyneen kuningaskunnan hallitus varmistaa, että tämän päätöksen mukaisesti myönnetty tuki ei aiheuta syrjintää yhteisön kivihiilimarkkinoilla toimivien tuottajien, ostajien tai käyttäjien välillä.

Edellä olevan mukaisesti ja Yhdistyneen kuningaskunnan toimittamien tietojen perusteella tässä päätöksessä tarkoitetut tukitoimenpiteet ovat yhdenmukaiset päätöksen N:o 3632/93/EHTY 2-9 artiklan vaatimusten ja yhteismarkkinoiden moitteettoman toiminnan kanssa,

ON TEHNYT TÄMÄN PÄÄTÖKSEN:

1 artikla

Yhdistyneen kuningaskunnan hallituksella on lupa varainhoitovuonna 1996/97 toteuttaa seuraavat rahoitustoimenpiteet, jotka vastaavat yhteensä 378:aa miljoonaa Englannin puntaa:

- 37 miljoonan Englannin punnan maksu British Coal Corporationille tai sitä seuraavalle julkishallinnolle Yhdistyneen kuningaskunnan kivihiiliteollisuuden uudelleenjärjestelyn, järkeistämisen ja uudenaikaistamisen vuoksi työttömiksi jäävien työntekijöiden poikkeuksellisten sosiaaliturvamaksujen kattamiseksi,

- 115 miljoonan Englannin punnan maksu British Coal Corporationin entisten työntekijöiden ja heidän huollettaviensa eläkemaksuja varten,

- 90 miljoonan Englannin punnan maksu hiileen ja savuttomaan polttoaineeseen annettavia polttoaine-etuja tai joissakin tapauksissa luontoissuorituksia varten British Coal Corporationin entisille työntekijöille ja heidän huollettavilleen,

- 35 miljoonan Englannin punnan maksu korvaukseksi yhtiössä työskentelystä aiheutuneista vammoista ja terveyden vahingoittumisesta British Coal Corporationin entisille työntekijöille ja heidän huollettavilleen,

- 95 miljoonan Englannin punnan maksu yksityistämistä edeltäneen kaivostoiminnan ympäristölle aiheuttamien vahinkojen kattamiseksi,

- 6 miljoonan Englannin punnan maksu British Coal Corporationin jäännöstoiminnoista aiheutuvien kustannusten kattamiseksi.

2 artikla

Yhdistyneen kuningaskunnan on ilmoitettava 30 päivään syyskuuta 1997 mennessä tämän päätöksen 1 artiklassa mainituille maksunsaajille varainhoitovuonna 1996/97 tosiasiallisesti maksetun tuen määrä sekä kaikki alun perin ilmoitettuihin määriin tehdyt muutokset.

3 artikla

Yhdistyneen kuningaskunnan on varmistettava, että sille maksetaan takaisin kaikki yliarvioidut kulut tai peruutetut kulut, jotka koskevat tämän päätöksen kattamia kohtia.

4 artikla

Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.

Tehty Brysselissä 20 päivänä maaliskuuta 1996.

Komission puolesta

Christos PAPOUTSIS

Komission jäsen

(1) EYVL N:o L 329, 30.12.1993, s. 12

(2) EYVL N:o L 346, 11.12.1990, s. 22

(3) EYVL N:o L 220, 25.8.1994, s. 12